b'\n_START_ARTICLE_\nDoug Blair\n_START_PARAGRAPH_\nDoug Blair (oik. Douglas Blair Lucek, s. 11. helmikuuta 1963 Manchester, Connecticut, Yhdysvallat) on yhdysvaltalainen muusikko ja heavy metal -yhtye W.A.S.P.:in kitaristi._NEWLINE_Blairin ensimm\xc3\xa4inen yhtye oli koulukavereiden kanssa perustettu Foxx. Sitten h\xc3\xa4nell\xc3\xa4 oli b\xc3\xa4ndi nimelt\xc3\xa4 Purple Haze. Nuorena h\xc3\xa4n soitti my\xc3\xb6s yli 1200 keikkaa Run 21 -nimisess\xc3\xa4 yhtyeess\xc3\xa4, jonka rumpali oli Stet Howland. Howland liittyi my\xc3\xb6hemmin W.A.S.P.:iin, jonka j\xc3\xa4sen Blairistakin tuli._NEWLINE_Ensimm\xc3\xa4isen kerran Blair soitti W.A.S.P.:in riveiss\xc3\xa4 vuonna 1992. My\xc3\xb6hemmin Blair oli tilap\xc3\xa4inen kiertuekitaristi vuoden 2001 Unholy Terror -kiertueella kahden konsertin ajan Chris Holmesin l\xc3\xa4hdetty\xc3\xa4 yhtyeest\xc3\xa4. Vuonna 2006 Doug Blair palkattiin W.A.S.P.:in kitaristiksi kolmannen kerran ja h\xc3\xa4n on siit\xc3\xa4 l\xc3\xa4htien ollut yhtyeen virallinen j\xc3\xa4sen._NEWLINE_Blairin toinen projekti on yhtye signal2noise ly\xc3\xb6m\xc3\xa4soittaja-laulaja John Anthonyn kanssa._NEWLINE_Blair soittaa my\xc3\xb6s harvakseltaan esiintyv\xc3\xa4ss\xc3\xa4 BBE-nimisess\xc3\xa4 triossa, jonka muut j\xc3\xa4senet ovat Mark Albert Bertenyi ja Peter Enqvist. BBE aloitti toimintansa vuonna 2013 ja on esiintynyt enimm\xc3\xa4kseen Turun seudulla._NEWLINE_Blair on perehtynyt kitaroiden rakentamiseen. H\xc3\xa4n on kehitt\xc3\xa4nyt kaksikaulaisen Blair Mutant Twin -soittimen, jossa on akustinen kitara ja s\xc3\xa4hk\xc3\xb6kitara samassa pieness\xc3\xa4 rungossa. GuitarCrossissa taas on kolme bassonkielt\xc3\xa4 ja viisi kitarankielt\xc3\xa4. Blairin kolmas keksint\xc3\xb6 on ASIA-kitara, jossa on kuusi ter\xc3\xa4skielt\xc3\xa4 ja kuusi nailonkielt\xc3\xa4 samalla kaulalla._NEWLINE_Vuonna 2012 Blair ryhtyi Turku Rock Academyn opettajaksi. Hankkeen tarkoitus on opastaa uusia nuorisob\xc3\xa4ndej\xc3\xa4 toimimaan menestyksekk\xc3\xa4\xc3\xa4sti musiikkimaailman eri osa-alueilla. Rock Academyn my\xc3\xb6t\xc3\xa4 Blair on vieraillut Suomessa useita kertoja jo ennen Suomeen muuttamistaan ja samalla my\xc3\xb6s esiintynyt pieniss\xc3\xa4 ravintoloissa paikallisten muusikoiden kanssa. Syyskuussa 2013 Yleisradio uutisoi kuvaannollisesti, ett\xc3\xa4 Turku on Blairin toinen koti. Turun lis\xc3\xa4ksi Blair on tavannut ja opettanut paikallisia muusikoita muissakin Suomen kaupungeissa, sill\xc3\xa4 Rock Academy -konseptia on laajennettu Turun ulkopuolelle._NEWLINE_Elokuussa 2014 uutisoitiin Blairin muuttavan Bostonista Suomeen. Nyky\xc3\xa4\xc3\xa4n Blair asuu Turussa, hostellilaiva Boressa.'